HR Službeni list Europske unije C 392/32

Tužba podnesena 17. kolovoza 2017. – Algebris (UK) i drugi protiv Komisije

(Predmet T-570/17)

(2017/C 392/42)

Jezik postupka: engleski

Stranke

Tužitelji: Algebris (UK) Ltd (London, Ujedinjena Kraljevina), Anchorage Capital Group LLC (New York, New York, Sjedinjene Države), Ronit Capital LLP (London) (zastupnici: T. Soames, lawyer, R. East, Solicitor, N. Chesaites, Barrister, i J. Vandenbussche, lawyer)

Tuženik: Europska komisija

Tužbeni zahtjev

Tužitelji od Općeg suda zahtijevaju da:

— poništi Odluku Komisije (EU) 2017/1246 od 7. lipnja 2017. o potvrđivanju sanacijskog programa koji je Jedinstveni odbor za rješavanje (SRB) usvojio Odlukom SRB/EES/2017/08 od 7. lipnja 2017. u odnosu na društvo Banco Popular Español, S.A. (1), u cijelosti ili podredno njezin članak 1.;

— naloži Komisiji snošenje troškova tužiteljâ.

Tužbeni razlozi i glavni argumenti

U prilog osnovanosti tužbe tužitelji ističu šest tužbenih razloga.

1. Prvi tužbeni razlog, koji se temelji na tome da je Europska komisija propustila valjano odnosno uopće ispuniti svoju pravnu obvezu ocjene diskrecijskih aspekata sanacijskog programa.

2. Drugi tužbeni razlog, koji se temelji na tome da Europska komisija nije iznijela odgovarajuće razloge za pobijanu odluku.

3. Treći tužbeni razlog, koji se temelji na tome da je Europska komisija počinila ozbiljnu povredu načela povjerljivosti i poslovne tajne, suprotno članku 339. UFEU-a i članku 88. stavku 1. Uredbe (EU) br. 806/2014 (2) o jedinstvenom sanacijskom mehanizmu i jedinstvenom fondu za sanaciju i sudskoj praksi Suda, nepoštujući time pravo tužiteljâ na dobru upravu utvrđeno u članku 41. Povelje Europske unije o temeljnim pravima.

4. Četvrti tužbeni razlog, koji se temelji na tome da je Europska komisija počinila očite pogreške u ocjeni prilikom primjene članaka 14., 18., 20., 21., 22. i 24. Uredbe br. 806/2014. — U tom pogledu tužitelji ističu da vrednovanje društva Banco Popular, koja je bila temelj za sanaciju prema sanacijskom programu, nije bila pravedna, razumna ni pouzdana, te je bila nedosljedna načelu prema kojem nijedan vjerovnik ne smije biti doveden u nepovoljniji položaj; prema tome nije bila točan, pouzdan i dosljedan dokaz na kojem je trebalo temeljiti sanacijski program i njome se nije moglo potkrijepiti pobijanu odluku. Nadalje i iz istih razloga, sanacijski program (i prema tome i odluka), su bili očito neproporcionalni jer su premašivali mjere nužne za postizanje ciljeva sanacije.

5. Peti tužbeni razlog, koji se temelji na tome da se sanacijskim programom, koji se potvrđuje pobijanom odlukom krše prava vlasništva tužiteljâ kako su utvrđena u općim načelima prava EU-a i u članku 17. Povelje o temeljnim pravima.

6. Šesti tužbeni razlog, koji se temelji na tome da je Europska komisija usvojila i potvrdila sanacijski program kršeći prava tužiteljâ na saslušanje u skladu s člankom 41. Povelje o temeljnim pravima i sudskom praksom Suda.

(1) Odluka Komisije (EU) 2017/1246 оd 7. lipnja 2017. o potvrđivanju sanacijskog programa za društvo Banco Popular Español S.A. (priopćeno pod brojem dokumenta C(2017) 4038), SL 2017. L 178, str. 15.

(2) Uredba (EU) br. 806/2014 Europskog parlamenta i Vijeća od 15. srpnja 2014. o utvrđivanju jedinstvenih pravila i jedinstvenog postupka za sanaciju kreditnih institucija i određenih investicijskih društava u okviru jedinstvenog sanacijskog mehanizma i jedinstvenog fonda za sanaciju te o izmjeni Uredbe (EU) br. 1093/2010, SL 2014. L 225, str. 1.